## Rješenje Ustavnog suda Republike Hrvatske broj: U-II-3656/2006 od 29. lipnja 2010.

### NN 86/2010 (12.7.2010.), Rješenje Ustavnog suda Republike Hrvatske broj: U-II-3656/2006 od 29. lipnja 2010.

USTAVNI SUD REPUBLIKE HRVATSKE

2451

Ustavni sud Republike Hrvatske, u sastavu Jasna Omejec, predsjednica Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin, Miroslav Šeparović i Nevenka Šernhorst, rješavajući o prijedlogu za pokretanje postupka za ocjenu suglasnosti drugog propisa s Ustavom i zakonom, na sjednici održanoj 29. lipnja 2010. godine, donio je

RJEŠENJE

I. Ne prihvaća se prijedlog za pokretanje postupka za ocjenu suglasnosti s Ustavom i zakonom Odluke o usklađenju Prostornog plana uređenja Općine Malinska-Dubašnica s Uredbom o uređenju i zaštiti zaštićenog obalnog područja mora (»Službene novine Primorsko-goranske županije« broj 14/06.).

II. Ovo rješenje objavit će se u »Narodnim novinama«.

Obrazloženje

1. Prijedlog za pokretanje postupka za ocjenu suglasnosti s Ustavom i zakonom Odluke o usklađenju Prostornog plana uređenja Općine Malinska-Dubašnica s Uredbom o uređenju i zaštiti zaštićenog obalnog područja mora (»Službene novine Primorsko-goranske županije« broj 14/06.) podnijela je Udruga Eko Kvarner iz Njivica (u daljnjem tekstu: predlagatelj) koju zastupaju predsjednik Nenad Prpić i predsjednik ogranka Eko Kvarnera Malinska-Dubašnica Damir Franolić.

2. Predlagatelj ističe da je osporena Odluka o usklađenju Prostornog plana uređenja Malinska-Dubašnica s Uredbom o uređenju i zaštiti zaštićenog obalnog područja mora nesuglasna s osnovnim načelima utvrđenim Ustavom Republike Hrvatske, Zakonom o prostornom uređenju (»Narodne novine« broj 30/94., 68/98., 61/00., 32/02. i 100/04.), Strategiji prostornog uređenja Republike Hrvatske te Programu prostornog uređenja Republike Hrvatske (»Narodne novine« broj 50/99.).

U obrazloženju prijedloga u bitnom se ističe da donositelj osporenog propisa pri njegovu donošenju nije postupio »sukladno odredbama članka 134. st. 1. Ustava RH koji ovlašćuje, ali i obvezuje jedinice lokalne samouprave da obavljaju poslove iz lokalnog djelokruga, i to one kojima se neposredno ostvaruju potrebe građana, a osobito poslove koji se odnose na uređenje naselja i stanovanja, prostorno i urbanističko planiranje te zaštitu i unapređenje prirodnog okoliša.«

Navodi da se pri donošenju osporenog propisa nije vodilo računa o potrebama građana, njihovu zdravlju, očuvanju prirode i kulturne baštine, zbog čega ga smatra nesuglasnim s člankom 3. Zakona o prostornom uređenju.

Ističe da je osporenom Odlukom o usklađenju Prostornog plana uređenja Malinska-Dubašnica s Uredbom o uređenju i zaštiti zaštićenog obalnog područja mora »povećana površina namijenjena za ugostiteljsko-turističke sadržaje, a protivno pozitivnim zakonskim propisima«. Planiranom gradnjom, smatra predlagatelj, doći će do prevelike koncentracije kapaciteta na malim površinama, čija su nužna posljedica problemi s vodoopskrbom, otpadnim vodama, zbrinjavanjem otpada i sl., a koji negativno utječu na očuvanje zdravog i prirodnog okoliša.

Predlagatelj, nadalje, ukazuje na neusklađenost osporenog dokumenta prostornog uređenja s Prostornim planom Primorsko-goranske županije. Navodi da se pri donošenju osporenog dokumenta prostornog uređenja, odnosno određivanjem maksimalnog broja postelja u objektima ugostiteljsko-turističke namjene, nije vodilo računa o članku 129. Prostornog plana Primorsko-goranske županije kojim je propisano da se zaštita mora od onečišćenja s kopna provodi ograničenjem izgradnje uz obalu i mjerama za sprječavanje i smanjivanje onečišćenja s kopna. Na područjima gdje je obalno more još uvijek visoke kakvoće, namijenjeno kupanju, sportu i rekreaciji, usklađenim i kontroliranim razvojem turizma i gospodarstva općenito, obavezno je održati postojeću kakvoću mora. Dijelove mora koji predstavljaju osjetljiva područja potrebno je ograničenom izgradnjom zaštititi od prekomjernog onečišćenja.

Planiranje prostora na način kao što je učinjeno osporenim propisom, prema mišljenju predlagatelja, nesuglasno je i s člankom 3. Uredbe o uređenju i zaštiti zaštićenog obalnog područja mora (»Narodne novine« broj 128/04.) koji propisuje smjernice na kojima se mora temeljiti planiranje i uređenje prostora. Smatra da se određivanjem prevelikih površina ugostiteljsko-turističke namjene izravno doprinosi nekontroliranom građenju i apartmanizaciji.

Planiranje prostora na način koji ne uvažava potrebe stanovništva i koji dugoročno vodi ka uništenju prirodnih resursa, predlagatelj smatra nesuglasnim s člancima 52. i 69. stavcima 1., 2. i 3. Ustava.

Sažimajući svoje navode, predlagatelj zaključuje da osporena Odluka o usklađenju Prostornog plana uređenja Općine Malinska-Dubašnica nije u skladu s najvišim vrednotama ustavnog poretka Republike Hrvatske utvrđenim člankom 3. Ustava, te predlaže ukidanje osporenog dokumenta prostornog uređenja.

3. Na temelju članka 42. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. - pročišćeni tekst), od Općine Malinska-Dubašnica zatraženo je i dobiveno očitovanje o prijedlogu.

Prijedlog nije osnovan.

4. Za ocjenu suglasnosti osporene Odluke o usklađenju Prostornog plana uređenja Općine Malinska-Dubašnica s Ustavom i zakonom mjerodavan je članak 5. stavak 1. Ustava te članak 30. stavak 1. Zakona o prostornom uređenju koji je bio na snazi u vrijeme donošenja osporenog propisa.

Članak 5. stavak 1. Ustava glasi:

U Republici Hrvatskoj zakoni moraju biti u suglasnosti s Ustavom, a ostali propisi i s Ustavom i sa zakonom.

Članak 30. stavak 1. Zakona o prostornom uređenju glasi:

Prostorni plan užeg područja mora biti usuglašen s prostornim planom šireg područja, a u slučaju njihove neusuglašenosti primjenjuje se plan šireg područja.

5. Zakon o prostornom uređenju (u daljnjem tekstu: ZPU) koji je bio na snazi u vrijeme donošenja osporenog propisa uređivao je sustav prostornog uređenja, uvjete i način izrade, donošenja i provođenja dokumenata prostornog uređenja te nadležnost tijela državne uprave i tijela jedinica lokalne i područne (regionalne) samouprave u provedbi mjera i aktivnosti kojima se osigurava planiranje i uređivanje prostora Republike Hrvatske (članak 1. stavak 1.).

Prema članku 12. ZPU-a, dokumentima prostornog uređenja određuje se svrhovita organizacija, korištenje i namjena prostora te mjerila i smjernice za uređenje i zaštitu prostora Države, županija, Grada Zagreba, općina i gradova; dokumenti prostornog uređenja imaju snagu i pravnu prirodu podzakonskog propisa.

6. Prostorni plan uređenja općine ili grada je dokument prostornog uređenja koji utvrđuje uvjete za uređenje općinskog i gradskog područja, određuje svrhovito korištenje, namjenu, oblikovanje, obnovu i sanaciju građevinskog i drugog zemljišta, zaštitu okoliša te zaštitu spomenika kulture i osobito vrijednih dijelova prirode u općini, odnosno gradu.

Prostorni plan uređenja općine ili grada sadrži osnove razvitka u prostoru, ciljeve prostornog uređenja, namjenu prostora, mjerila, smjernice, mjere i uvjete za korištenje, zaštitu i uređivanje prostora, te druge elemente od važnosti za područje općine, odnosno grada. (članak 23. ZPU).

7. Člankom 24. stavkom 1. ZPU-a propisano je:

Prostorni plan uređenja općine ili grada donosi općinsko, odnosno gradsko vijeće, po pribavljenoj suglasnosti županijskog zavoda o njegovoj usklađenosti sa prostornim planom županije.

8. Prostorni plan uređenja Općine Malinska-Dubašnica donijelo je Općinsko vijeće Općine Malinska-Dubašnica 2. travnja 2004. na temelju članka 24. ZPU, Programa mjera za unapređenje stanja u prostoru (»Službene novine Primorsko-goranske županije« broj 24/02.), te članka 19. Statuta Općina Malinska - Dubašnica (»Službene novine Primorsko-goranske županije« broj 5/94.) uz prethodno mišljenje Ministarstva poljoprivrede šumarstva i vodnog gospodarstva od 30. ožujka 2004., Županijskog zavoda za održivi razvoj i prostorno planiranje od 23. veljače 2004., te uz suglasnost Ministarstva kulture, Uprave za zaštitu kulturne baštine, Konzervatorskog odjela u Rijeci od 10. ožujka 2004. i suglasnost Ureda Državne uprave u Primorsko-goranskoj županiji, Službe za prostorno uređenje, zaštitu okoliša graditeljstvo i imovinsko pravne poslove, Ispostave Krk od 29. ožujka 2004. godine.

Prostorni plan uređenja Općine Malinska-Dubašnica objavljen je u »Službenim novinama Primorsko-goranske županije« broj 13/04.

Na temelju članka 45.a ZPU i članka 17. Uredbe o uređenju i zaštiti zaštićenog obalnog područja mora (u daljnjem tekstu: Uredba), te uz suglasnost Ministarstva zaštite okoliša, prostornog uređenja i graditeljstva klasa: 350-02/06-04/23, ur. broj: 531-06-06-3 od 17. ožujka 2006., Općinsko vijeće Općine Malinska-Dubašnica donijelo je Odluku o usklađenju Prostornog plana uređenja Općine Malinska-Dubašnica s Uredbom o uređenju i zaštiti zaštićenog obalnog područja mora (u daljnjem tekstu: Odluka) koju predlagatelj osporava.

9. Članak 45.a ZPU-a glasi:

U svrhu zaštite obalnog područja mora, te njegova svrhovitoga, održivog i gospodarski učinkovitog korištenja, određuje se zaštićeno obalno područje koje obuhvaća sve otoke, pojas kopna u širini od 1000 m od obalne crte i pojas mora u širini od 300 m od obalne crte.

Zaštićeno obalno područje od posebnog je interesa za Republiku Hrvatsku.

Unutar zaštićenoga obalnog pojasa ne može se graditi ako nije donesen urbanistički plan uređenja, osim objekata infrastrukture izvan granica građevinskog područja sukladno odgovarajućem dokumentu prostornog uređenja.

Svi prostorni planovi unutar zaštićenoga obalnog područja i planovi čiji se dijelovi nalaze unutar tog područja, donose se po pribavljenoj suglasnosti Ministarstva.

Ministarstvo je suglasnost iz stavka 4. ovoga članka dužno dostaviti u roku od 60 dana od dana dostave prijedloga prostornog plana i obrađenih primjedbi iznesenih u javnoj raspravi. U slučaju da Ministarstvo ne dostavi suglasnost u propisanom roku smatrat će se da je suglasnost dana.

10. Ocjenjujući osnovanost prijedloga u svjetlu mjerodavnih članaka ZPU, kao i svih činjenica koje su razvidne iz dokumentacije u spisu predmeta, Ustavni sud utvrđuje da je osporena Odluka donesena na temelju i u granicama zakonske ovlasti, radi usklađenja s Prostornim planom Primorsko-goranske županije, odnosno s Uredbom, uz sve zakonom propisane suglasnosti i pozitivna mišljenja (kako onog o usklađenosti s Prostornim planom Primorsko-goranske županije tako i onog o usklađenosti s Uredbom). Slijedom iznijetog, Ustavni sud ocjenjuje da predlagateljevi navodi ne dovode u sumnju ustavnost odnosno zakonitost osporenog dokumenta prostornog uređenja.

Polazeći od činjenice da je, postupajući sukladno obvezi propisanoj člankom 17. Uredbe, Primorsko-goranska županija donijela Usklađenje svog prostornog plana s Uredbom, kojim je odredila položaj, veličinu, te vrstu i kapacitet ugostiteljsko-turističke namjene u skladu s člankom 11. Uredbe, Ustavni sud utvrđuje da je na temelju članka 30. stavka 1. ZPU, Općinsko vijeće Općine Malinska-Dubašnica bilo dužno uskladiti Prostorni plan uređenja Općine s Prostornim planom Primorsko-goranske županije, što je učinjeno osporenom Odlukom.

Imajući u vidu utvrđenje da je osporenom Odlukom nadležno tijelo ispunilo obvezu propisanu ZPU, kao i predlagateljevo obrazloženje prijedloga (u kojemu nema navoda o konkretnim odstupanjima dokumenta prostornog uređenja užeg područja od dokumenta prostornog uređenja šireg područja, već se u pretežnom dijelu ukazuje na posljedice koje bi pojedina rješenja iz osporene Odluke mogla imati za prirodu odnosno ljudski okoliš), Ustavni sud ocjenjuje da u konkretnom slučaju nisu razvidne činjenice koje bi ukazivale na osnovanost prijedloga. Pitanja vezana uz svrsishodnost uređenja konkretnog prostora nisu u nadležnosti Ustavnog suda.

11. Slijedom iznijetog, na temelju članka 43. stavka 1. Ustavnog zakona o Ustavnom sudu Republike Hrvatske, riješeno je kao u točki I. izreke.

Objava rješenja (točka II. izreke) temelji se na članku 29. stavku 1. Ustavnog zakona o Ustavnom sudu Republike Hrvatske.

Broj: U-II-3656/2006

Zagreb, 29. lipnja 2010.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Rješenje, NN 86/2010-2451